Komisijos sprendimas
2002 m. liepos 4 d.
iš dalies keičiantis Sprendimo 96/482/EB nuostatas dėl įvežamų iš trečiųjų šalių gyvų naminių paukščių ir perinti skirtų kiaušinių izoliavimo trukmės ir gyvūnų sveikatos priemonių, taikytinų juos įvežus
(pranešta dokumentu Nr. C(2002) 2492)
(tekstas svarbus EEE)
(2002/542/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių [1], su paskutiniais pakeitimais, padarytais Komisijos sprendimu 2001/867/EB [2], ypač į jos 26 straipsnį,
kadangi:
(1) Pagal 1996 m. liepos 12 d. Komisijos sprendimą 96/482/EB, nustatantis gyvūnų sveikatos reikalavimus ir veterinarijos sertifikatus importuojant iš trečiųjų šalių naminius paukščius ir perinti skirtus kiaušinius, išskyrus Ratitae genties paukščius ir jų kiaušinius, taip pat nustatantis gyvūnų sveikatos priemones, taikytinas taip importavus [3], su paskutiniais pakeitimais, padarytais Sprendimu 2002/183/EB [4], veisliniai ir produkciniai naminiai paukščiai turi būti izoliuoti juos įvežus į paskirties ūkį bent šešias savaites ir juos turi apžiūrėti įgaliotasis veterinarijos gydytojas.
(2) Valstybės narės pranešė apie sunkumus, susijusius su laukinių medžiojamųjų paukščių atsargoms papildyti skirtiems naminiams paukščiams taikoma izoliavimo trukme dėl padidėjusio jų agresyvumo ir kanibalizmo, kuris sukelia nuostolių padidėjimą.
(3) Todėl yra tikslinga sutrumpinti izoliavimo laikotarpį. Tačiau privalomi tyrimai dėl paukščių gripo ir Niukaslio ligos turėtų būti atliekami, siekiant išlaikyti reikiamas gyvūnų sveikatos garantijas.
(4) Todėl Sprendimas 96/482/EB turėtų būti atitinkamai iš dalies pakeistas.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 96/482/EB iš dalies keičiamas taip:
1) 3 straipsnio 1 dalis papildoma šia pastraipa:
"Nukrypstant nuo pirmosios pastraipos, šešių savaičių laikotarpis, kurį veisliniai ir produkciniai naminiai paukščiai, įskaitant paukščius, skirtus laukinių medžiojamųjų paukščių atsargoms papildyti, laikomi paskirties ūkyje, gali būti sutrumpintas iki 21 dienos, jei tyrimai, atlikti laikantis III priede aprašytų bandinių ėmimo ir tyrimo procedūrų, rodo patenkinamus rezultatus."
2) papildoma nauju III priedu, kurio tekstas pateikiamas šio sprendimo priede.
2 straipsnis
Visas išlaidas, patirtas taikant šį sprendimą, apmoka importuotojas.
3 straipsnis
Šis sprendimas taikomas nuo septintos dienos po jo paskelbimo Europos Bendrijų oficialiajame leidinyje.
4 straipsnis
Šis sprendimas yra skirtas valstybėms narėms.
Priimta Briuselyje, 2002 m. liepos 4 d.